Ανεξιθρησκία στο Αζερμπαϊτζάν

Η **ανεξιθρησκία στο Αζερμπαϊτζάν** είναι σημαντικά περιορισμένη.   Η κυβέρνηση του Αζερμπαϊτζάν, η οποία ακολουθεί μια αυστηρά κοσμική και αντιθρησκευτική ιδεολογία, καταστέλλει όλες τις θρησκείες. 

Η πλειονότητα του πληθυσμού στο Αζερμπαϊτζάν είναι μουσουλμάνοι, κυρίως σιίτες. Σύμφωνα με την πολιτική επιστήμονα Άνι Σαρκισιάν του Πανεπιστημίου του Μίσιγκαν, «η κυβέρνηση του Αζερμπαϊτζάν προσπαθεί να ελέγξει τη θρησκευτική πρακτική για να την εμποδίσει να γίνει μια ανεξάρτητη κοινωνική δύναμη που θα μπορούσε να απειλήσει τον μη δημοκρατικό χαρακτήρα του καθεστώτος». 

Η κυβέρνηση λογοκρίνει τη θρησκευτική λογοτεχνία και κλείνει θρησκευτικά ιδρύματα που θεωρεί απαράδεκτα.  Ο πολιτικός λόγος από θρησκευτικά ιδρύματα απαγορεύεται και οι κληρικοί δεν επιτρέπεται να θέσουν υποψηφιότητα για πολιτικά αξιώματα.  Απαγορεύεται επίσης η επίδειξη θρησκευτικών ειδών, σημαιών και συνθημάτων, εκτός χώρων λατρείας, θρησκευτικών κέντρων και γραφείων.  Απαγορεύονται οι εορτασμοί της Ασούρα σε δημόσιους χώρους.  Τέλος, απαγορεύεται η χρήση χιτζάμπ σε δημόσιους φορείς και σχολεία.  

Η κκυβέρνηση χρησιμοποιεί το κλείσιμο τζαμιών για να καταπιέσει μεμονωμένες μουσουλμανικές ομάδες οι οποίες δρουν ανεξάρτητα από το κράτος. Όσοι κληρικοί δρουν με τρόπο αμφισβητούμενο από το κράτος αντιμετωπίζουν καθαίρεση και σύλληψη. Η κυβέρνηση δεν απαγορεύει τις θρησκευτικές συζητήσεις, αλλά απαγορεύει τον προσηλυτισμό.

## Στοιχεία θρησκευτικής δημογραφίας
Η χώρα έχει έκταση 86.600 τετραγωνικά χιλιόμετρα   και πληθυσμό 9,8 εκατομμύρια  (2017). Δεν διατίθενται αξιόπιστα στατιστικά στοιχεία σχετικά με την ένταξη σε συγκεκριμένες θρησκευτικές ομάδες. Ωστόσο, σύμφωνα με επίσημα στοιχεία, το 96% περίπου του πληθυσμού είναι μουσουλμάνοι. Το υπόλοιπο του πληθυσμού αποτελείται κυρίως από Ρώσους ορθόδοξους, Αρμένιους αποστολικούς (σχεδόν όλοι ζουν στην αποσχισθείσα περιοχή του Ναγκόρνο Καραμπάχ), εβραίους και άθρησκους. Μεταξύ της μουσουλμανικής πλειοψηφίας, η θρησκευτική λατρεία είναι σχετικά χαμηλή και η μουσουλμανική ταυτότητα βασίζεται περισσότερο στον πολιτισμό και την εθνικότητα παρά στη θρησκεία.

Σύμφωνα με την κρατική επιτροπή SCWRA, ο μουσουλμανικός πληθυσμός είναι περίπου 65% σιίτες και 35% σουνίτες.  Παραδοσιακά, οι διαφορές δεν ορίζονται με σαφήνεια. Σε μια έκθεση του 2016, το Υπουργείο Εξωτερικών των Ηνωμένων Πολιτειών αναφέρει τα ποσοστά 65% σιίτες και 35% σουνίτες για το έτος 2011.  Άλλες πηγές εκτιμούν ότι οι σουνίτες αποτελούν το 40-50% του συνολικού πληθυσμού, ενώ οι σιίτες το 50-60% περίπου του συνολικού πληθυσμού.    

Το 2020, μια έρευνα  έδειξε ότι το 96,15% των κατοίκων είναι μουσουλμάνοι, το 2,43% είναι χριστιανοί, το 1,24% είναι αγνωστικιστές και το 0,09% είναι εβραίοι. Σύμφωνα με την εκτίμηση του The World Factbook της CIA για το 2023, οι μουσουλμάνοι αποτελούν περίπου το 97,3% του πληθυσμού του Αζερμπαϊτζάν. 

Η συντριπτική πλειονότητα των χριστιανών είναι Ρώσοι ορθόδοξοι. Σύμφωνα με το Υπουργείο Εξωτερικών των ΗΠΑ, «η ταυτότητά τους, όπως και των μουσουλμάνων, βασίζεται τόσο στον πολιτισμό και την εθνικότητα όσο και στη θρησκεία». Οι χριστιανοί συγκεντρώνονταν στις αστικές περιοχές του Μπακού, που είναι η πρωτεύουσα του κράτους, και της Σουμγκαγίτ, της τρίτης μεγαλύτερης πόλης του.

Από τον συνολικό εβραϊκό πληθυσμό, περίπου 15.000 μελών, η συντριπτική πλειονότητα ζει στο Μπακού. Πολύ μικρότερες κοινότητες υπάρχουν στην Γκουμπά, στο χωριό και τον δήμο που ονομάζεται Κόκκινη Πόλη και αλλού. Υπάρχουν πέντε έως έξι ραβίνοι και έξι συναγωγές στη χώρα.

## Διαθρησκευτικές δραστηριότητες
Ο πάπας Φραγκίσκος της Ρωμαιοκαθολικής Εκκλησίας επισκέφθηκε το Αζερμπαϊτζάν τον Οκτώβριο του 2016.

## Παραπομπές

## Εξωτερικοί σύνδεσμοι
* Γραφείο Δημοκρατίας, Ανθρωπίνων Δικαιωμάτων και Εργασίας των Ηνωμένων Πολιτειών. Αζερμπαϊτζάν: Έκθεση για τη Διεθνή Θρησκευτική Ελευθερία 2007. *Αυτό το άρθρο ενσωματώνει κείμενο από αυτήν την πηγή, η οποία είναι [[Κοινό κτήμα|δημόσια]].*
* Έρευνα Θρησκευτικής Ελευθερίας του Φόρουμ 18, Σεπτέμβριος 2008
Κατηγορία:Θρησκεία στο Αζερμπαϊτζάν
Κατηγορία:Ανθρώπινα δικαιώματα ανά χώρα
Κατηγορία:Ανεξιθρησκία